Diari Oficial de la Generalitat Valenciana


Sumari del DOGV 7494, del 27-03-2015 (2015/2730)

RESOLUCIÓ de 26 de març de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre l'Administració General de l'Estat i la Generalitat per al subministrament de l'aplicació Oficina de Registre Virtual (ORVE), com a mecanisme d'accés al Registre Electrònic Comú i al Sistema d'Interconnexió de Registres.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7494

Data del DOGV
:   27-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2730


Data del document
:   26-03-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 26 de març de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre l'Administració General de l'Estat i la Generalitat per al subministrament de l'aplicació Oficina de Registre Virtual (ORVE), com a mecanisme d'accés al Registre Electrònic Comú i al Sistema d'Interconnexió de Registres. [2015/2730]  
L'Administració General de l'Estat i la Generalitat han subscrit, prèvia tramitació reglamentària, el 25 de febrer de 2015, el conveni per al subministrament de l'aplicació Oficina de Registre Virtual (ORVE), com a mecanisme d'accés al Registre Electrònic Comú i al Sistema d'Interconnexió de Registres.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 192/2015 i que figura com a annex d'esta resolució.  
  
València, 26 de març de 2015.- La directora general del Secretariat del Consell i Relacions amb les Corts: Marta Martí Arador.  
  
Conveni de col·laboració entre l'Administració General de l'Estat (Ministeri d'Hisenda i Administracions Públiques) i l'Administració Pública de la Generalitat Valenciana (Conselleria d'Hisenda i Administració Pública) per al subministrament de l'aplicació Oficina de Registre Virtual (ORVE), com a mecanisme d'accés al Registre Electrònic Comú i al Sistema d'Interconnexió de Registres  
  
València, 25 de febrer de 2015  
  
Reunits  
D'una part, Antonio Germán Beteta Barreda, secretari d'estat d'Administracions Públiques, nomenat per a este càrrec per mitjà del Reial Decret 1852/2011, de 23 de desembre, en nom i representació del Ministeri d'Hisenda i Administracions Públiques, en virtut del que disposa l'article 12.1, lletra k, del Reial Decret 256/2012, de 27 de gener, pel qual es desenrotlla l'estructura orgànica bàsica del Ministeri d'Hisenda i Administracions Públiques, i de l'article 14.6 de la Llei 6/1997, de 14 d'abril, d'Organització i Funcionament de l'Administració General de l'Estat.  
D'una altra, Juan Carlos Moragues Ferrer, conseller d'Hisenda i Administració Pública, en virtut de nomenament pel Decret 20/2012, de 7 de desembre, del president de la Generalitat, que actua en nom i representació de la Generalitat de la Comunitat Valenciana, de conformitat amb els articles 17.f i 28.g de la Llei 5/1983, de 30 de desembre, del Consell, i facultat expressament per a la firma del present conveni per l'Acord de 9 de gener de 2015, del Consell.  
  
Les parts intervenen en virtut dels seus càrrecs respectius i en l'exercici de les facultats i atribucions que per estos tenen concedides, i es reconeixen mútuament capacitat i legitimació per a subscriure el present conveni, i a este efecte  
  
Exposen  
Primer. Que l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, autoritza l'Administració General i els organismes públics vinculats o dependents d'esta a subscriure convenis de col·laboració amb els òrgans corresponents de les administracions de les comunitats autònomes en l'àmbit de les seues competències respectives, sense perjuí del que establix l'article 8.1 de la llei esmentada. Estos convenis són instruments summament eficaços per a proporcionar un suport legal adequat a les actuacions de cooperació interadministrativa com la que ací es pretén.  
Segon. Que el Ministeri d'Hisenda i Administracions Públiques, en virtut del que disposa el Reial Decret 256/2012, de 27 de gener, pel qual es desenrotlla la seua estructura orgànica bàsica, és l'encarregat de la proposta i execució de la política del Govern d'Espanya en matèria de funció pública, ocupació pública i formació d'empleats públics i de reforma i organització de l'Administració General de l'Estat, de coordinació del procés de racionalització de les tecnologies de la informació i de les comunicacions en l'àmbit de l'Administració General de l'Estat i els seus organismes públics, de procediments i inspecció de servicis, impuls de l'administració electrònica, avaluació de polítiques públiques i el desenrotllament i seguiment de programes per a la millora de la gestió pública i la qualitat dels servicis. En particular, correspon a la Secretaria d'Estat d'Administracions Públiques la representació de l'Administració General de l'Estat i els seus organismes públics en matèria de tecnologies de la informació i administració digital i la promoció de la cooperació amb altres administracions públiques en estos àmbits, així com la incorporació de les tecnologies de la informació i de les comunicacions a la prestació dels servicis públics, el desenrotllament de l'administració electrònica i la cooperació amb altres administracions públiques en esta matèria, així com el foment dels programes d'atenció al ciutadà en l'àmbit de l'Administració General de l'Estat.  
  
Tercer. Que l'Administració pública de la Generalitat de la Comunitat Valenciana, en virtut de les competències que li atribuïx el seu Estatut d'Autonomia, aprovat per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, és competent en el marc de la legislació bàsica de l'Estat i en els termes que s'hi establixen les relacions amb l'Administració General de l'Estat i l'Administració local: diputacions provincials i ajuntaments. Així mateix, sense perjuí del que disposa l'article 149 de la Constitució i, si és el cas, de les bases i l'ordenació de l'activitat econòmica general de l'Estat, la Generalitat té també competència exclusiva en matèria de «règim de les noves tecnologies relacionades amb la societat de la informació i del coneixement».  
  
Quart. Que la Generalitat considera de gran utilitat les aplicacions i servicis que la Secretaria d'Estat d'Administracions Públiques, a través de la Direcció de Tecnologies de la Informació i les Comunicacions, oferix en mode servici a través de la xarxa interadministrativa de comunicació Sistema d'Aplicacions i Xarxes per a les Administracions (d'ara en avant, xarxa SARA), gestionada pel dit centre directiu, per a donar servici a les administracions públiques en matèria d'administració electrònica.  
Quint. Que en l'àmbit de l'interés general existent en l'increment de l'eficiència de les administracions públiques, el Reial Decret 4/2010, de 8 de gener, pel qual es regula l'esquema nacional d'interoperabilitat en l'àmbit de l'administració electrònica, a fi de minorar al màxim els costos derivats de la implantació i el desenrotllament de les solucions tecnològiques i de garantir en tot cas el dret dels ciutadans a accedir electrònicament als servicis públics, imposa a les administracions (article 17) el deure de tindre en compte les solucions disponibles que puguen satisfer totalment o parcialment les necessitats de nous sistemes o servicis o la millora i actualització dels ja implantats.  
  
Sext. En particular, l'aplicació Oficina de Registre Virtual (d'ara en avant, ORVE) com a mecanisme d'accés i interconnexió amb el Registre Electrònic Comú (d'ara en avant, REC) i el Sistema d'Interconnexió de Registres (d'ara en avant, SIR) permet a les entitats usuàries digitalitzar, generar i enviar assentaments registrals a altres administracions, així com recepcionar els assentaments registrals que els corresponguen.  
En virtut de tot això, ambdós parts acorden subscriure el present conveni de col·laboració, que es regirà per les següents  
  
Clàusules  
  
Primera. Objecte  
El present conveni té per objecte regular les relacions de col·laboració i cooperació entre l'Administració General de l'Estat, a través del Ministeri d'Hisenda i Administracions Públiques, i al seu torn a través de la Secretaria d'Estat d'Administracions Públiques i la Direcció de Tecnologies de la Informació i les Comunicacions, i la Generalitat, a través de la Conselleria d'Hisenda i Administració Pública, per al subministrament de l'aplicació Oficina de Registre Virtual, com a mecanisme d'accés al registre electrònic comú i al sistema d'interconnexió de registres.  
L'objecte del present conveni el constituïx:  
a) Per a l'Administració General de l'Estat, la posada a disposició de la Generalitat Valencian de l'aplicació informàtica ORVE, i de la connexió al Sistema d'Interconnexió de Registres i al Registre Electrònic Comú.  
L'aplicació ORVE és gestionada pel Ministeri d'Hisenda i Administracions Públiques, a través de la Direcció de Tecnologies de la Informació i les Comunicacions, òrgan directiu dependent de la Secretaria d'Estat d'Administracions Públiques.  
b) Per a la Generalitat, la utilització de l'aplicació i les connexions anteriorment mencionades en el seu àmbit de competències, així com possibilitar, promoure, impulsar i facilitar l'ús d'estes a les entitats locals del seu territori d'acord amb el que disposa la clàusula sexta.  
  
Segona. Especificacions de l'aplicació  
1. L'aplicació ORVE i les connexions corresponents seran prestades a través de la xarxa SARA, gestionada per la Direcció de Tecnologies de la Informació i les Comunicacions, que adoptarà les mesures de seguretat que garantisquen la confidencialitat del trànsit de la informació intercanviada.  
2. L'aplicació s'oferirà per mitjà de la informàtica en núvol.  
3. Les oficines de registre de la Generalitat i les entitats locals usuàries de l'aplicació tindran responsabilitat sobre el bon ús i compliment dels procediments definits per a la seua gestió, i a este efecte la Direcció de Tecnologies de la Informació i les Comunicacions no respondrà de qualsevol dany i perjuí, directe o indirecte, que provinga del mal ús dels components o de la no-disponibilitat del servici.  
  
  
Tercera. Condicions del suport de l'aplicació  
1. La Generalitat identificarà els interlocutors tècnics responsables per a la gestió ordinària del servici, i per al suport d'incidències de primer nivell als seus usuaris i als usuaris de les entitats locals del seu àmbit. Així mateix, la Generalitat assessorarà les entitats locals integrades en ORVE respecte a l'ús d'esta aplicació, fent ús de la documentació i el suport proporcionats a la Generalitat per la Direcció de Tecnologies de la Informació i les Comunicacions, i els mecanismes addicionals que s'establisquen en el comité de seguiment previst en la clàusula novena d'este conveni.  
2. La Direcció de Tecnologies de la Informació i les Comunicacions donarà suport tècnic de segon nivell als interlocutors autoritzats per la Generalitat, i que s'establisquen en el comité de seguiment previst en la clàusula novena d'este conveni, per mitjà dels procediments que s'establisquen de la mateixa manera.  
3. La Direcció de Tecnologies de la Informació i les Comunicacions posarà a disposició de la Generalitat la documentació corresponent per a l'ús adequat de l'aplicació (manuals d'usuari, procediments d'ús, preguntes més freqüents, etc.), i la mantindrà actualitzada davant de canvis i millores funcionals o de procediment.  
  
  
Quarta. Modificació de l'ús  
1. En compliment de l'objecte del present conveni, el Ministeri d'Hisenda i Administracions Públiques, a través de la Direcció de Tecnologies de la Informació i les Comunicacions, realitzarà les actuacions necessàries en l'aplicació ORVE per a facilitar el seu accés i ús per la Generalitat i les entitats locals.  
2. A partir de la posada en marxa de l'aplicació, tota petició de modificació o alteració suggerida o sol·licitada per part de la Comunitat Valenciana serà analitzada per la unitat designada per la Direcció de Tecnologies de la Informació i les Comunicacions per a assegurar, en tot cas, que l'aplicació evoluciona d'acord amb una única línia de desenrotllament.  
  
Quinta. Règim econòmic  
Este conveni de col·laboració no comporta obligacions econòmiques entre les seues parts firmants. No obstant això, el dit règim podrà ser revisat en cas de variació en les disponibilitats pressupostàries.  
  
Sexta. Ús per les entitats locals  
Podran utilitzar l'aplicació ORVE les administracions de les diputacions provincials, les administracions dels ajuntaments dels municipis a què es referix l'article 121 de la Llei 7/1985, de 2 d'abril, reguladora de les bases del règim local, i les administracions de les entitats locals d'àmbit territorial de la comunitat adherides al Conveni d'Oficines Integrades (conveni marc subscrit el 22 de maig de 2007 per l'Administració General de l'Estat i la Comunitat per a la implantació d'una Xarxa d'Oficines Integrades d'Atenció al Ciutadà, publicat en el DOCV 5525, 01.06.2007).  
  
Sèptima. Vigència  
El present conveni produirà efectes des del dia de la seua firma i tindrà vigència anual, i es podrà prorrogar per períodes anuals mitjançant un acord exprés d'ambdós parts, sempre que la pròrroga s'adopte amb anterioritat a la finalització del seu termini de duració.  
  
Octava. Denúncia i extinció  
Qualsevol de les parts podrà denunciar el present conveni comunicant-ho a l'altra part per escrit amb un mes d'antelació a la data en què desitge la seua terminació. El present conveni podrà extingir-se de mutu acord entre ambdós parts, per impossibilitat sobrevinguda del seu compliment o per incompliment greu acreditat d'alguna de les parts.  
  
En tot cas, les parts es comprometen a finalitzar el desenrotllament de les accions ja iniciades en el moment de notificació de la denúncia.  
  
  
Novena. Comissió de seguiment  
1. El conveni serà administrat per una comissió de seguiment, formada per dos representants de la Direcció de Tecnologies de la Informació i les Comunicacions i dos representants més de la Generalitat. La presidència s'assumirà de forma rotatòria, cada sis mesos, per un dels representants de la Direcció de Tecnologies de la Informació i les Comunicacions i de la Generalitat segons corresponga i tindrà vot de qualitat en cas d'empat en les votacions. Ambdós representants seran designats per la part corresponent i nomenats per la Direcció de Tecnologies de la Informació i les Comunicacions.  
2. Les parts firmants es comprometen a resoldre per acord mutu, en el si de la comissió de seguiment, les diferències que resulten de la interpretació i el compliment d'este conveni, sense perjuí de la competència de l'orde jurisdiccional contenciós administratiu per al coneixement de les qüestions i litigis que puguen sorgir.  
  
3. Les reunions de la comissió de seguiment podran celebrar-se per mitjans electrònics.  
  
Deu. Naturalesa i règim jurídic  
1. Al present conveni de col·laboració subscrit a l'empara de l'article 4.1.c del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic, li són aplicables els articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i se li apliquen els principis del text refós de la Llei de Contractes del Sector Públic per a resoldre els dubtes i les llacunes que puguen plantejar-se.  
2. Les qüestions litigioses que puguen sorgir en la seua interpretació i compliment, sense perjuí del que preveu la clàusula novena, seran de coneixement i competència de l'orde jurisdiccional contenciós administratiu.  
  
Onze. Règim de protecció de dades i seguretat  
1. El règim de protecció de dades de caràcter personal en les actuacions que es desenrotllen en execució del present conveni serà el previst en la Llei Orgànica 15/1999, de 13 de desembre, de Protecció de Dades de Caràcter Personal, i en la seua normativa de desplegament.  
2. Les parts vetlaran pel compliment del Reial Decret 3/2010, de 8 de gener, pel qual es regula l'esquema nacional de seguretat en l'àmbit de l'administració electrònica.  
  
En prova de conformitat, i perquè conste als efectes oportuns, les parts firmen el present conveni per triplicat exemplar, en el lloc i la data indicats al principi.  
  
El secretari d'estat d'Administracions Públiques: Antonio Germán Beteta Barreda.  
El conseller d'Hisenda i Administració Pública: Juan Carlos Moragues Ferrer.